Benneg 89
1–9, Maiparit ti panagaramat iti arak, naingel nga inumen, tabako, ken dagiti napudot nga inumen; 10–17, Naisangrat nga aramaten ti tao ken dagiti ayup dagiti ruot, bungbunga, karne, ken bukbukel; 18–21, Panagtungpal iti paglintegan ti ebanghelio, a pakairamanan ti Nainsiriban a Balikas, ti mangipaay iti bendision a naindagaan ken naespirituan.
1 TI Nainsiriban a Balikas, a para iti pagimbagan ti konseho dagiti nangato a saserdote, a naguummong iti Kirtland, ken ti simbaan, kasta met dagiti santo iti Zion—
2 Maipatulod a kablaaw; saan a babaen ti bilin wenno panangpilit, ngem babaen ti paltiing ken ti nainsiriban a balikas, a mangipakita iti bilin ken pagayatan ti Dios iti naindagaan a pannakaisalakan dagiti amin a santo kadagiti maudi nga aldaw—
3 Naited a pagbatayan nga addaan iti kari, a mainugot iti kabaelan dagiti nakapsut ken dagiti kakapsutan kadagiti amin a santo, a maawagan wenno mabalin a maawagan iti santo.
4 Adtoy, pudno, kastoy ti kuna ti Apo kadakayo: Kas banag dagiti dakes ken panggep a simmeksek ken sumeksekto iti puspuso dagiti agkukunsabo a tao kadagiti maudi nga aldaw, binallaagankayo, ken palagipankayo, babaen ti pannangtedko kadakayo iti daytoy nainsiriban a balikas babaen ti paltiing—
5 A no asino man kadakayo ti uminum iti arak wenno naingel nga inumen, adtoy saan a nasayaat, wenno maiparbeng iti imatang ti Amayo, iti panangummongyo laeng iti bagbagiyo a mangidaton iti sakramento kenkuana.
6 Ket, adtoy, nasken nga arak, wen, nadalus nga arak, a dakayo ti nangisagana.
7 Ket manen, saan a para iti tian dagiti naingel nga inumen, ngem pangbuggo kadagiti bagiyo.
8 Ket manen, saan a para iti bagi ti tabako, wenno para iti tian, ket saan a nasayaat a para iti tao, ngem ruot a para kadagiti garumiad ken amin a masakit a dinguen, a maaramat iti nasayaat a pangngeddeng ken kabaelan.
9 Ket manen, saan a para iti bagi wenno tian dagiti napudot nga inumen.
10 Ket manen, pudno kunak kadakayo, insangrat ti Dios dagiti amin a nasayaat a ruot a para iti bagi, nakabuklan, ken aramaten ti tao—
11 Tunggal ruot iti panawenna, ken tunggal bunga iti panawenna; aramaten amin dagitoy a siaannad ken siyayaman.
12 Wen, kasta met ti karne dagiti ayup ken dagiti tumatayab, siak, ti Apo, insangratko dagitoy nga aramaten ti tao a siyayaman; nupay kasta sagpaminsan koma ti pannakaaramatda;
13 Ket makaay-ayo kaniak a nasken a saanda a maaramat, iti laeng panawen ti panagtutudo, wenno lamiis, wenno bisin.
14 Naisangrat amin a bukel a para iti tao ken kadagiti ayup, a taraon ti biag, saan laeng a para kadagiti tao ngem kadagiti pay ayup iti talon, ken dagiti tumatayab iti langit, ken amin nga atap nga ayup nga agtaray wenno agkarayam iti daga;
15 Ket inaramid ti Dios dagitoy a para iti tao iti panawen laeng ti bisin wenno nakaro a pannakabisin.
16 Nasayaat amin a bukel a para iti taraon ti tao; kasta met ti bunga dagiti agkalatkat; nga agbunga, iti man daga wenno iti ngato—
17 Nupay kasta, trigo ti para iti tao, ken mais ti para iti baka, ken bukakaw ti para iti kabalio, ken senteno ti para kadagiti tumatayab ken baboy, ken para iti amin nga ayup iti talon, ken sebada para iti amin a maar-aramat nga ayup, ken para kadagiti saan a naingel nga inumen, a kas met iti sabali a bukel.
18 Ket amin a santo a makalagip a mangsalimetmet ken mangaramid kadagitoy a sao, situtudio a mangtungpal kadagiti bilin, mapasalun-atto ti pusegda ken pata dagiti tulangda;
19 Ket makasarakdanto iti sirib ken dakkel a kinabaknang iti pannakaammo, a kas kadagiti nailemmeng a kinabaknang;
20 Ket agtaraydanto a di mabannog, ken magnadanto a di agkapsut.
21 Ket siak, ti Apo, agkariak kadakuada, a labasanto ida ti mangdadael nga anghel, a kas kadagiti annak ti Israel, ket saannanto ida a papatayen. Amen.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn